|  |
| --- |
| ethnosimo-aade-gr |

Αθήνα, 16 Ιουνίου 2025

**ΔΕΛΤΙΟ ΤΥΠΟΥ**

**Ομιλία Διοικητή ΑΑΔΕ στο 10ο Διεθνές Συνέδριο για τα Δικαιώματα των Φορολογουμένων**

Για τον ψηφιακό μετασχηματισμό της ΑΑΔΕ και τις σημαντικές ευκαιρίες και προκλήσεις που δημιουργεί για τη διατήρηση και την ενίσχυση της εμπιστοσύνης των φορολογούμενων, μίλησε διαδικτυακά ο Διοικητής της ΑΑΔΕ, Γιώργος Πιτσιλής, στο 10ο Διεθνές Συνέδριο για τα Δικαιώματα των Φορολογουμένων (10th International Conference on Taxpayer Rights), που πραγματοποιήθηκε στην Ουάσινγκτον. Το συνέδριο αποτέλεσε μια εξαιρετική ευκαιρία για ανταλλαγή εμπειριών, τεχνογνωσίας και βέλτιστων πρακτικών, με συμμετοχή ειδικών από όλο τον κόσμο.

Ο Διοικητής της ΑΑΔΕ ανέδειξε τον ψηφιακό μετασχηματισμό και την κεντρικοποίηση των υπηρεσιών ως βασικούς πυλώνες διαρθρωτικών αλλαγών που ενισχύουν την αποδοτικότητα, τη διαφάνεια, τη δικαιοσύνη και την εξυπηρέτηση των πολιτών. Ειδικότερα, υπογράμμισε:

* Τη μείωση της διαφθοράς μέσω της χρήσης ψηφιακών εργαλείων, αξιοποιώντας προηγμένες τεχνικές ανάλυσης και τεχνητής νοημοσύνης για την αντικειμενική επιλογή ελέγχων και τη διαφανή καταγραφή ενεργειών
* **Την ενίσχυση της εμπιστοσύνης, μέσω ίσης και ομοιόμορφης μεταχείρισης, τυποποίησης διαδικασιών, αντικειμενικότητας και ολοκληρωμένης διαχείρισης κινδύνων**
* Τη βελτίωση της διαφάνειας, προσφέροντας εύκολη πρόσβαση σε πληροφορίες και δυνατότητα παρακολούθησης των φορολογικών υποθέσεων σε πραγματικό χρόνο.
* Την αναβάθμιση της εξυπηρέτησης και της συμπερίληψης, με την παροχή ολοκληρωμένων ψηφιακών υπηρεσιών διαθέσιμων 24/7 και την ανάπτυξη εξατομικευμένης επικοινωνίας προσαρμοσμένης στις ανάγκες των φορολογουμένων
* Την ενίσχυση της κυβερνοασφάλειας, μέσω αυστηρών δικλείδων προστασίας των προσωπικών δεδομένων και της ιδιωτικότητας
* Την ανάγκη για υπεύθυνη χρήση της τεχνολογίας, με ανθρώπινη εποπτεία και συνεχή εκπαίδευση των πολιτών γύρω από τα δικαιώματά τους και τη λειτουργία των ψηφιακών συστημάτων.

Ο κ. Πιτσιλής επεσήμανε χαρακτηριστικά:

«Η εμπιστοσύνη των φορολογούμενων στη νέα ψηφιακή εποχή της φορολογικής διοίκησης δεν είναι δεδομένη - κερδίζεται και διατηρείται με διαφάνεια, λογοδοσία, δικαιοσύνη και αδιάλειπτη δέσμευση για την προστασία των δικαιωμάτων τους. Στην ΑΑΔΕ αγκαλιάζουμε την καινοτομία και τα ψηφιακά εργαλεία, διατηρώντας παράλληλα αυστηρές δικλείδες ασφαλείας, διαρκή ανθρώπινη επίβλεψη και ανοιχτό διάλογο με το κοινό. Η ψηφιακή μας μετάβαση είναι ανθρωποκεντρική, ισορροπημένη και κοινωνικά συμπεριληπτική, διασφαλίζοντας την ενίσχυση της δικαιοσύνης και της ακεραιότητας του φορολογικού μας συστήματος.»